Jan Awgust Warko
Jan Awgust Warko (* 26. julija 1821 w Běłej Wodźe, † 27. julija 1862 w Jabłońcu) běše serbski ewangelski farar a spisowaćel.
Žiwjenje[wobdźěłać | žórłowy tekst wobdźěłać]
Jan Awgust Warko běše syn wučerja Jana Warka w Běłej Wodźe (* 20. februara 1800 na Horach, † 2. junija 1864 w Běłej Wodźe) a bratr Korly Hendricha Warka. Po tym zo wopyta měšćansku šulu w Mužakowje, běše w lětach 1836 do 1840 na gymnaziju w Zhorjelcu. We Wrócławju studowaše hač do 1843 teologiju, hdźež słyšeše mjez druhim čitanja Čelakovskeho. We Wrócławju běše jako čłon Akademiskeho towarstwa za łužiske stawizny a rěče aktiwny w serbskim, stawizniskim a zemjepisnym wotrjedźe.
Wot 1843 do 1854 běše Warko domjacy wučer w Šleskej. Zhromadnje ze Smolerjom přełoži zběrku basnjow Čelakovskeho Wothłós pěsni ruskich (originalny titul „Ohlas písní ruských”), kotraž wuńdźe 1846 w Praze. Wot 1850 běše čłon Maćicy Serbskeje a dopisa z jeho bratrom Janom Bohuwěrom Warkom (* 8. nowembra 1826 Běła Woda, † 7. septembra 1898 Niska) do Tydźenskeje Nowiny resp. do prěnich lětnikow Serbskich Nowin. W lětomaj 1854 a 1855 běše Warko wokrjesny wikar a wot lěta 1855 farar ewangelskeje cyrkwje w Jabłońcu.
Žórła[wobdźěłać | žórłowy tekst wobdźěłać]
- Pětr Kunze: Warko, Jan Awgust. W: Jan Šołta, Pětr Kunze, Franc Šěn (wud.): Nowy biografiski słownik k stawiznam a kulturje Serbow. Ludowe nakładnistwo Domowina, Budyšin 1984, str. 593sl.
tuk_Latn szl_Latn hrv_Latn szl_Latn szl_Latn pol_Latn szl_Latn